《和刘养源》
宋代·高斯得

日景何须土圭测，腊尽熙熙好春色。
明眉翠柳弄精神，调舌珍禽破岑寂。
叠嶂融融迟日丽，双溪涣涣层冰释。
行看骑簇昭亭晓，还闻猿啸高斋夕。
宛陵山泽纷纡余，尔来憔悴缘急符。
安得春风百万斛，为散和气还郊墟。
北帝回车已浸远，东皇布令应潜孚。
原畴苏醒天雨玉，草木滋润渊生珠。
我诗背城犹借一，吏气暂扫因已日。
预忧簿领还压头，不得时陪竹林七。
苕溪苇间舟延缘，白鱼朱橘不论钱。
幽栖已入五更梦，早春顾渚何时煎。
老师谨勿先抽单，苦嫌道院飕飕寒。
吟编未载两觳觫，莫惜娉婷珠一斛。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。